DA Den Europæiske Unions Tidende CE 88/47

(2004/C 88 E/0050)

SKRIFTLIG FORESPØRGSEL E-1848/03

af Luigi Vinci (GUE/NGL) til Kommissionen

(3. juni 2003)

Om: Undersøgelser mod formanden for menneskerettighedssammenslutningen i Diyarbakir

Den 18. maj 2003 modtog forespørgeren underretning om, at det tyrkiske tribunal for statens sikkerhed netop havde indledt undersøgelser mod Selahattin Demirtas, advokat og formand for menneskerettigheds-sammenslutningen i Diyarbakir, med anklage om støtte af det politiske parti KADEK (tidl. PKK).

Den offentlige anklagemyndighed i Diyarbakir havde reageret negativt på muligheden for at rejse sigtelse og foreslået henlæggelse af sagen som følge af mangelen på enhver form for bevismateriale eller indicier, men alligevel mente tribunalet for statens sikkerhed, at der var grund til at gå videre med sagen.

Den 27. april mødte forespørgeren advokat Selahattin Demirtas i Diyarbakir to dage efter at have overværet det andet retsmøde i den nye — og stadig igangværende — retssag mod Leyla Zana og tre andre kurdiske parlamentsmedlemmer, som har siddet fængslet siden 1995. Ved den lejlighed satte Selahattin Demirtas forespørgeren ind i den forfærdelige situation i det sydøstlige Tyrkiet, hvor de tyrkiske sikkerhedsstyrker stadig gør sig skyld i alle former for brutale handlinger og således skaber fare for en ny opstand fra den kurdiske befolknings side. Demirtas bad forespørgeren viderebringe en anmodning til Den Europæiske Union om at lægge kraftigt pres på Tyrkiet for gennem reel overholdelse af Københavnskriterierne at forebygge faren for en ny krig i det sydøstlige Tyrkiet.

Det synes således at fremgå klart af ovennævnte episode, og af utallige andre hændelser gennem de seneste uger, at en betydelig del af de tyrkiske domstole aktivt boykotter den siddende regerings forsøg på at demokratisere landet.

Kan Kommissionen på baggrund af ovenstående oplyse, hvilke initiativer den agter at tage for at sikre, at den tyrkiske regering beslutsomt sætter en stopper for domstolenes overgreb mod menneskerettigheds-sammenslutninger, og om ikke den mener, at Tyrkiet ikke vil have held til at blive medlem af Den Europæiske Union uden en rigtig demokratiseringsproces?

Svar på Kommissionen vegne af Günter Verheugen

(14. juli 2003)

Kommissionen er klar over, at Selahattin Demirtas, formand for menneskerettighedssammenslutningen i Diyarbakir, er anklaget i henhold til artikel 169 i den tyrkiske straffelov for »hjælp og støtte til en ulovlig organisation«. Kommissionen er blevet underrettet om, at den offentlige anklagemyndighed besluttede at »henlægge« sagen, og at der derfor på nuværende tidspunkt ikke er rejst anklage mod Selahattin Demirtas.

Kommissionen er også klar over det mere generelle problem med en gennemførelse af reformer, som omfatter talefrihed, foreningsfrihed og domstolenes uafhængighed. Det nyligt vedtagne reviderede tiltrædelsespartnerskab med Tyrkiet (1) fastlægger en række prioriteter i forbindelse med disse spørgsmål. Disse prioriteter omfatter et behov for at rette op på situationen for de mennesker, som forfølges eller fængsles, fordi de uden at bringe voldelige midler i anvendelse, udtrykker deres mening, og for at arbejde videre med gennemførelsen af reformer vedrørende forsamlingsfrihed og fredelige møder.

Hvad domstolene angår, henstilles det til Tyrkiet, at domstolenes uafhængighed og effektivitet forbedres, at en sammenhængende fortolkning af de juridiske bestemmelser, som referer til menneskerettigheder og fundamentale friheder, fremmes på linje med Den europæiske Konvention for menneskerettigheder, at træffe foranstaltninger til at sikre, at alle juridiske myndigheder tager hensyn til Den Europæiske Domstol for menneskerettigheders sædvaneret, at tilpasse procedurerne i statens sikkerhedsdomstole til europæiske normer, at forbedre oprettelsen af appelinstanser på mellemniveau. Mere generelt opfordres Tyrkiet til at garantere både lovmæssigt og i praksis, at alle uden diskrimination kan nyde godt af menneskerettighederne og de fundamentale friheder.

Navnlig i den sydøstlige del af landet bedes Tyrkiet om at gøre en større indsats for at fjerne de regionale forskelle og i særdeleshed for at forbedre de økonomiske, sociale og kulturelle muligheder for borgerne. I den sammenhæng bør man støtte og fremskynde, at internt tvangsforflyttede personer vender tilbage til deres oprindelige hjemegn.

Som et EU-kandidatland bestræber Tyrkiet sig på at opfylde Købehavnskriterierne, hvilket omfatter behovet for at gennemføre reformer inden for retsvæsen, ytringsfrihed og forsamlingsfrihed. Kommissionen fortsætter med at overvåge situationen inden for dette og andre områder, som er knyttet til demokratiseringsprocessen i Tyrkiet. Kommissionen kommer med en vurdering af situationen i Tyrkiet i forbindelse med spørgsmålet om menneskerettigheder i den næste periodiske rapport.

(1) EUT L 145 af 12.6.2003.